Imtella' Ġunju 3, 2021 - Aġġornata 3 Ta' Ġunju, 2021 3:40pm Fl-ewwel reazzjoni tiegħu wara li ngħata l-ġurament tal-ħatra, il-Maġistrat Leonard Caruana tkellem dwar l-ewwel reazzjoni li kellu minn ġudikant ftit wara li sar magħruf li ntgħażel biex iservi fuq il-bank tal-maġistratura. Qal li dakinhar ċempillu ġudikant u waqt ħeġġu biex iħejji ruħu għal din il-kariga, qallu li din il-kariga hi piż u mhux privileġġ. "Kull minn qiegħed f'pożizzjoni, ir-responsabbilta lejn il-poplu u l-istat hija waħda kbira – kull deċiżjoni se taffettwa l-ħajjiet tan-nies", qal il-Maġistrat Caruana fil-bidu ta' dan il-vjaġġ ġdid fil-karriera tiegħu. Qal li bil-ġurament tal-lum, bid-deċiżjonijiet li l-istat qed jafda f'idejhom, "irridu b'responsabbiltà u bil-piż inġorruh b'lealtà lejn il-Kostituzzjoni u lejn il-poplu Malti u Għawdxin". Huwa ta ħajr lill-ġenituri li qal li edukawh u tawh il-valuri tal-onestà, tal-integrità u tal-bżulija, lil martu u lil uliedhom tal-paċenzja li qal li għad iridu jieħdu biex ikun jista' jagħti servizz f'din il-kariga.